Túnel vell de l'Elba

El Túnel vell de l'Elba (denominació col·loquial) o St.-Pauli-Elbtunnel (denominació oficial) és un túnel per a vianants i vehicles a Hamburg, inaugurat el 7 de setembre de 1911, i que unieix els barris de Sankt Pauli i Steinwerder per sota el riu Elba. El túnel té una llargada de 426 m i està format per dos tubs de 6 m de diàmetre que discorren a 24 m de profunditat. Sis grans ascensors a banda i banda del túnel són els encarregats de transportar els vianants i els vehicles des del nivell del carrer fins al túnel. Tot i que el túnel encara està en funcionament, degut a la seva capacitat limitada segons els estàndards actuals, el 1975 es va inaugurar un nou túnel així com diversos ponts que van assumir la major part del trànsit. El 2008, aproximadament 300.000 cotxes, 63.000 bicicletes i 700.000 vianants van utilitzar el túnel, que està obert les 24 hores per a vianants i bicicletes. Però a partir de l'octubre de 2023, el túnel es va tancar a tot tipus de vehicles a motor. Història El 22 de juliol de 1907 va començar la construcció, duta a terme per l'empresa Philipp Holzmann AG, per connectar els barris de Sankt Pauli a la riba nord amb Steinwerder a la sud. El túnel es va obrir al públic el 7 de setembre de 1911. La seva construcció va ser difícil perquè el túnel discorre per sota del nivell freàtic de l'Elba, fet que comportar treballar sota una intensa pressió i que es va traduir en múltiples casos de descompressió. Aquest tipus de tècnica constructiva es va utilitzar al segle XIX en grans excavacions d'enginyeria, com ara els pilars d'embarcadors, ponts o túnels. Es van utilitzar els pous de cimentació amb alta pressió interior per evitar que l'aigua inundés les excavacions. Per als accessos d'entrada es van utilitzar caixons verticals normals, però per als tubs horitzontals van utilitzar-se un dispositiu especial que funcionava horitzontalment; una cosa semblant a un escut o caixó d'estampació sota alta pressió atmosfèrica. El túnel va patir danys greus durant el bombardeig d'Hamburg el 1943. L'aigua es va filtrar i diferents parts de l'interior van quedar destruïdes. No obstant, després de la guerra va ser reconstruït, posant èmfasi en el seu caràcter històric. Ús actual Actualment al túnel hi tenen lloc una exposició d'art anomenada "ElbArt" i l'Elbtunnel-Marathon. El 2008, el túnel va participar al Tag des offenen Denkmals ("Dia del lloc patrimonial obert"), un esdeveniment anual a tota Alemanya patrocinat per la Deutsche Stiftung Denkmalschutz que obre al públic els llocs del patrimoni cultural. Amb motiu de la reobertura del tub est (el 22 i 23 de maig de 2019), la Universitat de Música i Teatre d'Hamburg i l'Autoritat Portuària d'Hamburg van organitzar 4 concerts "Simfonia al túnel d'Elb de St. Pauli" sota la direcció del professor Georg Hajdu. Les peces compostes específicament per a aquest espai van ser orquestrades amb cordes, vents, acordió, percussió i veu. Decoració Les parets del túnel estan decorades amb ornaments de ceràmica vidrada relacionats amb el riu Elba. Mentre que la majoria mostren exemples de fauna, altres també mostren objectes com ara brossa o rates. Galeria Referències Vegeu també Túnel nou de l'Elba